L-ewwel ta' Jannar. Bidu ta' sena ġdida, riżoluzzjonijiet u impenji ġodda. Iżda, dan huwa wkoll il-jum li fih jidħlu fis-seħħ għadd ta' miżuri li jkunu mħabbra fil-baġit li jkun tressaq ftit tax-xhur qabel. B'hekk f'dawn il-jiem jibdew isiru realtà dawk il-miżuri li kienu parti minn dak deskritt bħala l-iktar baġit soċjali f'ħafna snin. Li ġejjin huma wħud mill-miżuri ewlenin li jidħlu fis-seħħ mhux biss f'dawn il-jiem, iżda anke tul il-ġimgħat u x-xhur li ġejjin. Miżuri li fil-maġġoranza tagħhom għandhom l-għan li jtejbu l-kwalità tal-ħajja tal-Maltin u l-Għawdxin. Permezz ta' numru ta' riformi, u meta wieħed jieħu in konsiderazzjoni ż-żieda tal-għoli tal-ħajja, kull min qiegħed bil-paga minima se jiżdied mill-inqas b'€4 fil-ġimgħa, jew €208 fis-sena. Din iż-żieda se jerfagħha kollha l-Gvern. Ir-riformi li se jagħtu dan ir-riżultat huma dawk li se jaraw żieda fl-għajnuna supplimentari li titħallas lill-ħaddiema miżżewġin bi dħul baxx, iżda li m'għandhomx tfal taħt is-16-il sena u ma jiħdux children's allowance. Se jitjiebu wkoll ir-rati ta' dawk li jibbenefikaw mill-in-work benefit. Il-miżura tal-first time buyers se terġa' tiġi estiża għal sena oħra. Koppji żgħażagħ u individwi li se jixtru l-ewwel propjetà tagħhom, u li tkun għal skop ta' residenza, se jerġgħu ikunu eżentati mit-taxxa tal-boll fuq l-ewwel €150,000. Għal sena waħda, dawk ix-xerrejja li jixtru residenza f'Għawdex se jibbenefikaw minn tnaqqis fir-rata tal-boll, minn 5 fil-mija għal 2 fil-mija. Dan jgħodd għal min jidħol f'konvenju matul l-2017 u jkun reġistrat mad-Dipartiment tat-Taxxi Interni sal-31 ta' Diċembru, 2017, u jikkonkludi l-kuntratt sal-aħħar tal-2018. Din mhix valida biss għall-first time buyers. Miżura oħra hi dik maħsuba biex tkompli tnaqqas l-ispejjeż fuq xogħlijiet fuq propjetà f'żoni ta' konservazzjoni urbana (UCA) jew fuq bini ieħor skedat band'oħra fl-ewwel u fit-tieni grad. L-Awtorità tal-Ippjanar nediet żewġ skemi ġodda li permezz tagħhom first time buyers jibbenefikaw sa massimu ta' €100,000 fuq spejjeż li jkunu nefqu. Skemi li wieħed jista' japplika għalihom ukoll minn dan ix-xahar. Għat-tieni sena konsekuttiva se jkun hemm żieda fil-pensjoni. Fil-baġit għal din is-sena l-Gvern ħabbar li minn din is-sena se jkomplu jitwieżnu dawk il-pensjonanti u anzjani miżżewġin b'pensjoni minima. Għaldaqstant, mil-lum se jkunu qed jieħdu żieda ta' €4 fil-ġimgħa (jew €208 fis-sena). Din iż-żieda se titħallas pro-rata ukoll lil min għandu l-pensjoni tiegħu ftit ogħla mill-pensjoni minima. Iż-żieda mħabbra se titħallas ukoll lill-pensjonanti miżżewġin li jieħdu l-pensjoni tal-età. Minn din is-sena wkoll tibda tidħol fis-seħħ ir-riforma ta' kif il-pensjonanti jħallsu t-taxxa biex il-pensjoni massima tal-Gvern mhix se tkun taxxabbli f'riforma li se tkun implimentata fuq sentejn. Il-Gvern se jagħti inċentivi fiskali f'forma ta' kreditu ta' taxxa lil dawk il-kumpaniji li jinvestu fi skemi ta' pensjoni f'isem il-ħaddiema. Din is-sena se jerġa' jitħallas bonus lil numru ta' nies, l-aktar nisa miżżewġa, li jkunu ħallsu kontribuzzjonijiet matul ħajjithom iżda ma ħallsux biżżejjed biex jikkwalifikaw għall-pensjoni. Minn din is-sena dan il-bonus żidied b'€50 fis-sena. B'hekk, il-bonus ta' dawk li jkunu laħqu l-età tal-irtirar iżda m'għalqux 75 sena u li ħallsu aktar minn sena kontribuzzjonijiet iżda anqas minn 5 snin, se jiżdied minn €100 għal €150, filwaqt li l-bonus ta' dawk li ħallsu aktar minn 5 snin kontribuzzjonijiet se jiżdied minn €200 għal €250 fis-sena. Madanakollu, wieħed irid ifakkar li se tinbidel il-liġi tal-Bills tat-Teżor ta' Malta biex inkunu jistgħu noħorġu savings bonds, b'rati attraenti, indirizzati apposta għall-bżonnijiet tal-pensjonanti. B'hekk, pensjonanti issa jkunu jistgħu jinvestu f'bonds tal-Gvern b'rata tal-imgħax aħjar milli joffri s-suq. It-toiletries se jidħlu fir-reġim tas-sisa mill-1 ta' Jannar, 2017. Il-Gvern qal li din is-sistema se tkun aktar ġusta kemm mil-lat ambjentali kif ukoll minn dak kummerċjali, għax it-taxxa relattivament żgħira se tkun applikabbli fuq il-volum tal-prodott fuq make up, fwieħa u prodotti tax-xagħar. Dan ma jgħoddx għal prodotti essenzjali bħad-deterġenti. It-travi u l-istrutturi tal-ħadid, il-vireg, ix-xibka, il-folji tal-ħġieġ użati fil-kostruzzjoni u l-madum se jkunu soġġetti għas-sisa. Din is-sena se jingħataw inċentivi fiskali ġodda, fil-forma ta' Risk Investment Scheme, din id-darba għal min jinvesti flusu f'kumpanija (SME) jew f'investiment ġewwa fond li jkun mifrux fuq diversi kumpaniji (SMEs) reġistrati fuq Alternative Trading Platform bħall-Prospects fuq il-Borża ta' Malta. Min jinvesti b'dan il-mod se jkun jista' jingħata kreditu mit-taxxa sa massimu ta' €250,000 fis-sena. Minn din is-sena se jingħata tnaqqis fit-taxxa lil dawk il-kumpaniji li jipprovdu trasport b'xejn lill-ħaddiema tagħhom. Dan it-tnaqqis se jitla' għal 150% tal-ispiża, sa massimu ta' €35,000 fis-sena fil-każ ta' kumpanija li tipprovdi dan is-servizz weħidha u sa massimu ta' €50,000 fis-sena għal kull kumpanija li topera dan is-servizz bi sħab ma' kumpanija oħra. Filwaqt li dawk kollha li jagħlqu t-18-il sena matul l-2017 se jivvjaġġaw b'xejn fuq tal-linja billi jingħataw rifużjoni f'Tallinja card tagħhom. Fil-baġit tas-sena l-oħra kien tnieda inċentiv għal dawk l-ażjendi li jinvestu f'bicycle racks ħalli l-impjegati tagħhom ikollhom fejn ipoġġu r-roti meta jużaw dan it-tip ta' trasport biex imorru fil-post tax-xogħol. Din l-iskema se tiġi estiża din is-sena wkoll. Biex iż-żmien li jitwaqqaf negozju minn 30 jum jonqos għal 3 ijiem, b'seħħ mill-1 ta' Jannar, 2017, il-ħwienet u postijiet oħra kummerċjali mhux se jkollhom aktar il-ħtieġa ta' liċenzja tal-kummerċ biex imexxu l-attività kummerċjali tagħhom. Din is-sena se tkompli r-road map tal-enerġija għal arja aktar nadifa u kontijiet irħas. U għall-ewwel darba nibdew nużaw il-gass għall-ġenerazzjoni tal-elettriku. Din is-sena Malta se tilħaq 50% tal-miri tal-enerġija rinnovabbli għall-2020 u l-Enemalta se tagħti l-opportunità lill-pubbliku biex jinvesti fis-solar farms, anke permezz ta' solar bonds li jiffinanzjaw PV panels f'żoni pubbliċi. It-tankijiet tal-fuel f'nofs Birżebbuġa jibdew jitneħħew minn din is-sena. Din is-sena tfisser ukoll riforma fl-għajnuna lil dawk li jieħdu l-għajnuna marbuta mal-kera. Se jirdoppja s-sussidju u dawk li jibbenefikaw minnu. Minn massimu ta' €83 fix-xahar telgħet għal massimu ta' €160 fix-xahar. Il-persuni li jikkwalifikaw għal dan is-sussidju se jitilgħu minn 1,400 għal 2,800. L-irduppjar tas-sussidju se jincentiva biex jiġu rregistrati l-kuntratti tal-kiri biex jinqata' l-abbuż. Hawn se jinfetaħ il-means test – issa familja tikkwalifika anke jekk ikollha sa €23,000 il-bank, fejn qabel din is-somma kienet sa €10,000. Iż-żieda fil-kera tal-housing li ddaħlet fl-2009 se tispiċċa u se jingħataw lura l-flus lil min ħallas din iż-żieda. Permezz ta' proġett pilota għall-persuni li jikru l-propjetajiet u li jidħlu f'kuntratt ta' 7 snin ma' familji bi dħul baxx se jiġu intaxxati b'5% biss. Mil-lum Malta se tkun is-sitt pajjiż fl-Unjoni Ewropea li se ddaħal liġi li tipprojbixxi t-tipjip fil-karozza fil-preżenza tat-tfal. It-tfal ikollhom l-organi tagħhom żgħar, bħal pulmun, u għalhekk it-tipjip passiv jagħmel aktar ħsara. F'postijiet żgħar magħluqa bħalma hi karozza, il-ħsara mit-tipjip passiv hija agħar. L-avviż legali li se jipprojbixxi t-tipjip fil-karozza bit-tfal tressaq f'Novembru, filwaqt li l-liġi se tkun infurzata mil-lum. Min jinqabad ipejjep f'karozza mat-tfal jeħel multa ta' €50. F'pajjiżna 20% tal-adulti jpejpu, filwaqt li t-tipjip huwa attribut għal 13% tal-imwiet f'pajjiżna. Se tidħol l-allowance miżjuda għall-carers, dik li qabel kienet il-pensjoni tal-wens. Il-benefiċċju żdied minn €105.30 fil-ġimgħa għal €140 fil-ġimgħa b'żieda ta' €34.70 fil-ġimgħa jew €1.40 fis-sena. Il-kriterji sabiex wieħed ikun eleġibbli jinkludu li l-pazjent irid ikun ta' dipendenza għolja u jistgħu japplikaw, sew persuni singoli kif ukoll dawk miżżewġa. Hemm ukoll l-allowance għall-carers (CRA) li kienet tissejjaħ social assistance carers. Dan il-benefiċċju se jiżdied minn massimu ta' €76.53 fil-ġimgħa, fis-sena 2016, għal massimu ta' €90 fil-ġimgħa minn din is-sena. Dan ifisser żieda ta' € 13.47 fil-ġimgħa jew €700.44 fis-sena. L-ewwel pagamenti bir-rata l-ġdida mistennija jidħlu fis-seħħ fl-14 ta' Jannar, 2017. Se jerġgħu jiżdiedu l-istipendji u aktar student se jibbenefikaw minn grants supplimentari.